ADVANC ประเดิมจ่ายค่าประมูลคลื่น 1800 MHz งวดแรกพร้อมแบงก์การันตี!
ADVANC ประเดิมจ่ายค่าประมูลคลื่น 1800 MHz งวดแรกพร้อมแบงก์การันตี! 
19 ก.ย. 2561

นายสมชัย เลิศสุทธิวงค์ ประธานเจ้าหน้าที่บริหาร  บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC หรือเอไอเอส เปิดเผยว่า ภายหลังจากบริษัท แอดวานซ์ ไวร์เลส เน็ทเวอร์ค (เอดับบลิวเอ็น) บริษัทในเครือเอไอเอส ชนะการประมูลคลื่นความถี่ย่าน 1800 MHz (1740-1745 MHz คู่กับ 1835-1840 MHz) จำนวน 1 ใบอนุญาต  (5 MHz x 2)ด้วยมูลค่า 12,511 ล้านบาท ล่าสุดวันนี้(19 ก.ย.) บริษัทได้นำเงินไปชำระค่าประมูลคลื่นความถี่ย่าน 1800 MHz  ในงวดที่ 1 จำนวน 6,693,385,000 บาท (รวมภาษีมูลค่าเพิ่ม) พร้อมหนังสือค้ำประกันของธนาคารจำนวน 6,693,385,000 บาท (รวมภาษีมูลค่าเพิ่ม) สำหรับการชำระเงินในส่วนที่เหลือให้สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ(กสทช.)เพื่อนำเงินดังกล่าวส่งเป็นรายได้ของแผ่นดิน และนำไปยกระดับความแข็งแกร่งของโครงสร้างพื้นฐานด้านโทรคมนาคมในประเทศไทยและพัฒนาประเทศในด้านอื่นๆอันเป็นการสนับสนุนให้ประเทศก้าวสู่ไทยแลนด์ 4.0
โดยตั้งแต่ปี 2555 – 2561 เอไอเอส ได้รับใบอนุญาตคลื่นความถี่แบ่งเป็นการประมูลคลื่นความถี่ 2100 MHz มูลค่า 14,625 ล้านบาท ,คลื่น 1800 MHz (ชุดแรก) มูลค่า 40,987 ล้านบาท ,คลื่น 900 MHz มูลค่า 75,654  ล้านบาท และล่าสุดประมูลคลื่นความถี่ 1800 MHz มูลค่า 12,511 ล้านบาท รวมเป็นมูลค่าใบอนุญาตทั้งหมดราว 144,000 ล้านบาท ซึ่งเอไอเอสได้ชำระเงินประมูลคลื่นความถี่ตามกำหนดเวลาที่กสทช.กำหนดอย่างเคร่งครัดเสมอมา โดยการลงทุนทั้งหมดถือเป็นความมุ่งมั่นที่จะพัฒนาการให้บริการ การขยายเครือข่ายอย่างต่อเนื่อง เพื่อยกระดับคุณภาพการให้บริการลูกค้า และเสริมความแข็งแกร่งของโครงสร้างพื้นฐานด้านโทรคมนาคมในประเทศไทย
“เอไอเอส เป็นผู้ให้บริการสื่อสารโทรคมนาคม และเทคโนโลยีดิจิทัลไลฟ์ที่ถือครองคลื่นความถี่ที่ได้รับจากกสทช.มากที่สุดในอุตสาหกรรมโทรคมนาคม ซึ่งเมื่อรวมกับการใช้โรมมิ่งกับบริษัท ทีโอที จำกัด (มหาชน) ส่งผลให้ เอไอเอส มีคลื่นความถี่ในการให้บริการมากถึง 120 MHz(60 MHz x 2) โดยเฉพาะคลื่นความถี่ 1800 MHz ที่มีแบนด์วิธคลื่นกว้างที่สุดในประเทศรวมกันถึง 40 MHz (20 MHz x 2) ส่งผลทำให้ลูกค้ากว่า 40 ล้านเลขหมายทั่วประเทศได้รับประสบการณ์การใช้งานเพิ่มมากขึ้นในเรื่องคุณภาพทั้งบริการผ่านเสียง และบริการดาต้าที่มีประสิทธิภาพสูงสุดตามมาตรฐานเทคโนโลยี”
อีกทั้ง เอไอเอส ได้แจ้งถึงความพร้อมที่จะขอรับใบอนุญาตคลื่นความถี่ 1800 MHz ในวันจันทร์ที่ 24 กันยายน 2561 และเตรียมประกาศความพร้อมเปิดให้บริการคลื่นความถี่ 1800 MHz อย่างเป็นทางการในวันที่ 28 กันยายน 2561 เพื่อเสริมคุณภาพบริการดาต้าในยุค 4G ให้สูงขึ้น และเตรียมความพร้อมก้าวสู่เทคโนโลยี 5G เร็วๆนี้
อนึ่งสำหรับสาระสำคัญการชำระเงินการประมูลคลื่น 1800 MHzแบ่งเป็น 3 งวด งวดแรกชำระ 50% ของราคาประมูลสูงสุด งวดที่ 2 ชำระ 25% ของราคาประมูลสูงสุด และงวดที่ 3 ชำระ 25% ของราคาประมูลสูงสุด 